חוק הגנת הצרכן (תיקון מס' 51), התשע"ז-2017
הצעת חוק פרטית, הכנסת ה-20
פורסם: ספר החוקים, חוברת 2627, עמ' 592, 2017-04-03T00:00:00+03:00
החוק התקבל בקריאה השנייה ובקריאה השלישית ביום כ"ד באדר התשע"ז (22 במרס 2017).
החוק נועד לאפשר לצרכנים המבקשים לרכוש טובין לפי משקל, דוגמת ירקות ופירות, לדעת את משקל הטובין עוד לפני התשלום בקופה. בהתאם לחוק, עוסק שהוא קמעונאי גדול כהגדרתו בחוק קידום התחרות בענף המזון, התשע"ד-2014, כלומר עוסק המוכר מזון ומוצרי צריכה המחזיק לפחות שלוש חנויות והוא בעל מחזור מכירות משמעותי כמפורט באותו חוק, אשר מציע למכירה טובין לפי משקל שלא ניתן לגביהם שירות שקילה לפני התשלום בעדם, חייב להציב מכשיר שקילה תקין אחד לפחות בכל חנות ששטח המכירה שלה הוא לפחות 300 מטרים רבועים. 
עוד קובע החוק כי מכשיר השקילה יוצב במקום גלוי ונגיש לצרכן ובסמוך לטובין הנמכרים לפי משקל. לפי החוק, מכשיר השקילה שיוצב צריך להיות מכשיר שקילה אלקטרוני, שהמפקח על המשקולות והמידות במשרד הכלכלה והתעשייה נתן לגביו אישור דגם שלפיו המכשיר אינו מיועד לשימוש אישי או ביתי.
בשל אי-הצבת מכשיר שקילה כאמור, רשאי הממונה על הגנת הצרכן והסחר ההוגן להטיל על העוסק עיצום כספי בסכום השווה היום ל- 22,000 שקלים חדשים, ואם העוסק אינו תאגיד – בסכום השווה היום ל-7,000 שקלים חדשים.
כמו כן, החוק מסמיך את שר הכלכלה והתעשייה, באישור ועדת הכלכלה של הכנסת, לקבוע בתקנות סוגי עוסקים נוספים שתחול עליהם חובת הצבת מכשיר שקילה כאמור, וכן הוראות לעניין סוגי מכשירי שקילה שיוצבו. 
החוק ייכנס לתוקף בתום 6 חודשים מיום פרסומו ברשומות.